Alfa Romeo keer terug na F1Juan Manuel Fangio agter die stuur van ‘n Alfa Romeo in 1951. Foto: AP Photo/File Die Italiaanse motorvervaardiger Alfa Romeo keer terug na die Formule Een-toneel nadat hy ŉ ooreenkoms met die Switserse Sauber-renspan aangegaan het. Die span sal as die Alfa Romeo Sauber F1-renspan bekend staan. Sergio Marchionne, uitvoerende hoof van Fiat Chrysler Automobiles (FCA), het gesê die ooreenkoms is ŉ beduidende stap in die hervorming van die Alfa Romeo-handelsmerk. FCA en Sauber het ŉ multijaar- tegniese en kommersiële vennootskapsooreenkoms aangegaan en sal met die aanvang van die 2018-seisoen aan Formule Een begin deelneem. Die renmotors sal spog met die kenmerkende kleure en kenteken van Alfa Romeo en toegerus wees met 2018-Ferrari-enjins. Daar word intussen bespiegel dat Charles Leclerc en Antonio Giovinazzi nader gehark sal word om die motors te bestuur. Charles Leclerc. Foto: AP Photo/Moises Castillo Pascal Picci, Sauber se voorsitter, het gesê hulle is baie trots oor die feit dat Alfa Romeo hulle gekies het vir hul terugkeer tot Formule Een. “Ons is vol vertroue dat ons saam ŉ groot sukses kan maak van die Alfa Romeo Sauber F1-span en sien uit na ŉ lang en suksesvolle vennootskap.” Alfa Romeo het in 1950 en 1951 sy eerste twee Grand Prix-titels gewen met Nino Farina en Juan Manuel Fangio agter die stuur en het van 1961 tot 1979 enjins verskaf aan talle F1-spanne. Sauber se Pascal Wehrlein in aksie. Foto: AP Photo/Hassan Ammar